Doi angajaţi în funcţia de referenţi statisticieni de specialitate în cadrul unei firme care are ca obiect de activitate pariurile sportive sunt cercetaţi pentru fraudă informatică în formă continuată. Prejudiciul estimat în dosar este de 750.000 de lei. Ei sunt suspectaţi că au modificat manual cotele unor pariuri pentru meciuri de fotbal pentru a câştiga, transmite News.ro.
„Din datele şi probele administrate în cauză, a rezultat presupunerea rezonabilă că, în perioada 2018 – 2019 doi angajaţi, în funcţia de referenţi statisticieni de specialitate în cadrul unei societăţi având ca obiect de activitate pariurile sportive, în contextul unor meciuri de fotbal, ar fi modificat manual, fără drept, cu intenţie, cotele unor pariuri sportive şi ar fi declarat câştigătoare biletele depuse folosind procedura «cash out». Din cercetări, s-a stabilit că prejudiciul creat persoanei vătămate este în valoare de 750.000 de lei”, informează, miercuri Poliţia Română.
Poliţişti din cadrul Direcţiei Generale de Poliţie a Municipiului Bucureşti – Serviciul de Investigare a Criminalităţii Economice- Sector 2 i-au dus la audieri pe cei doi, în cursul dimineţii, în baza unor mandate.
Alte 26 de persoane, martori în cauză, au fost citate pentru a fi audiate în dosar.